આરકે એટલે કે રિશી કાપડિયા અને તેની વાઇફ અંજલિની આસપાસ ‘સુપરસ્ટાર’ની સ્ટોરી ગૂંથાયેલી છે. રિશી બૉલીવુડનો સુપરસ્ટાર છે. જગતઆખાનું ઐશ્વર્ય તેની પાસે છે. લોકો તેની એક ઝલક માટે ટોળે વળી જાય છે તો છોકરીઓ તેને જોઈને પાગલ થઈ જાય છે. ખબર હોવા છતાં કે તે મૅરિડ છે અને તેની વાઇફ અંજલિ સાથે તે હૅપી લાઇફ જીવી રહ્યો છે. અંજલિ અને રિશી બન્ને એકબીજાને એ સમયથી ઓળખતાં જે સમયે રિશીને કોઈ ઓળખતું નહોતું. ફિલ્મ-ઇન્ડસ્ટ્રીમાં સ્ટ્રગલ કરી રહેલા રિશીને બધા પાસેથી જાકારો મળતો ત્યારે માત્ર અંજલિ એવી હતી જેની પાસેથી તેને પ્રેમ અને લાગણીઓ મળતાં. અંજલિ રિશીની સુપરસ્ટારપદની સફરની એકમાત્ર સાક્ષી હતી અને એ સાક્ષીને રિશી એટલે કે સુપરસ્ટાર આરકેએ લાઇફ-પાર્ટનર બનાવી હતી.